Die perfekte onderlaag: kry jóú skakering | SARIE
Die perfekte onderlaag: kry jóú skakering	deur admin
Het jy geweet dat vroue gemiddeld 7 verskillende soorte onderlae toets voordat hulle uiteindelik die perfekte een vind? Met die hulp van die Amerikaanse grimeerkunstenaar Bobbi Brown kan jy nou die perfekte een die eerste keer kry! Hier’s 3 wenke:
WENK 1: Kies ‘n onderlaag met ‘n effense geel ondertoon. Dit sal die beste werk vir enige veltoon.
WENK 2: Gebruik onderlaag om jou veltoon te verbeter – nié om ‘n nuwe veltoon te skep nie! Dit bly ‘n versoeking om ‘n skakering nét donkerder as jou vel vir ‘n gloeiende gelaat te kies, maar moenie. Kies een wat perfek by jou velskakering pas.
WENK 3: Jy moet verkieslik 2 verskillende skakerings onderlaag in jou grimeersakkie hê: een vir winter én ‘n ander skakering vir somer. Jou skakering vir die wintermaande sal ligter wees, terwyl jou somer-onderlaag effens donkerder sal wees. Meng die twee om die perfekte skakering tussen seisoene te verkry.
JY HET: ‘n Vaal, droë gelaat.
JY SOEK: ‘n Gloeiende, vogtige gelaat.
PROBEER: ‘n Onderlaag wat bevog. Daar is verskeie om van te kies. Getinte bevogtigers bedek net liggies, terwyl romerige of skuim-onderlae sorg vir medium of volle bedekking. Bly weg van poeier. Dit sal jou reeds droë vel stroop van enige verdere olies.
JY HET: ‘n Olierige gelaat.
JY SOEK: ‘n Egalige, mat vel.
PROBEER: ‘n Onderlaag wat oortollige olie absorbeer. Soek vir die volgende beskrywings op verpakking: olie-vry, mat of verminder blink gelaat. In die algemeen sal hierdie soort onderlae sorg vir medium of ligte bedekking, terwyl rome en poeiers vir volle bedekking sal sorg.
JY HET: ‘n Kombinasie-vel.
JY SOEK: ‘n Egalige gelaat wat nie blink of droog is nie.
PROBEER: ‘n Onderlaag met silika en lesitien. Die silika droog die olie op jou T-sone (voorkop, neus en ken) op, terwyl lesitien die droër dele van jou gesig bevog.
* Vir ‘n olierige vel, probeer Bobbi Brown Oil-Free Even Finish Foundation wat oortollige olie absorbeer en ook jou vel streel.
* Leer die geheime van ‘n perfekte vel . . . stap vir stap!